በክልሉ  ለድርቅ ተጎጂዎች የሚደረገው ድጋፍ ተጠናክሮ እንዲቀጥል ነዋሪዎች ጠየቁ
በኢትዮጵያ ሶማሌ ክልል ድርቅ በተከሰተባቸው አካባቢዎች ለህዝቡ የሚደረገው ድጋፍን መንግሥት አጠናክሮ እንዲቀጥል ነዋሪዎች  ጠየቁ ።በክልሉ የዝናብ  እጥረትን  ተከትሎ በተለያዩ  በኢትዮጵያ  ሶማሌ ክልል አካባቢዎች የተከሰተውን  ድርቅ ለመከላከል የተጀመረው  ድጋፍ ሊቀጥል እንደሚገባው  ሰሞኑን  ወደ ክልሉ ላመራው  የጋዜጠኞች ቡድን  አስተያያታቸውን የሠጡት የክልሉ ነዋሪዎች አመልክተዋል  ።በዋርዴር ዞን የቡዳ ዴሬ ቀባሌ ነዋሪ የሆኑ ወይዘሮ አሚና አውአደም የድርቁ መከሰት ተከትሎ  መንግሥት አስፈላጊውን  ድጋፍ እያደረገልን ነው ብለዋል ።  በቀበሌያቸው  ከእህልና  እንስሳት መኖ በተጨማሪ የመጠጥ ውሃ በቦቴ እንደሚቀርብላቸው ወይዘሮ አሚና ይናገራሉ ።በክልሉ ዝናብ ዘንቦ ድርቁ እስኪቀንስ ድረስ የሚደረግልን ድጋፍ ተጠናክሮ ሊቀጥል እንደሚገባው ወይዘሮ አሚና ገልጸዋል ።ድርቁ  በከፍተኛ ደረጃ  ከተከሰተባቸው አካባቢዎች አንዱ በሆነው  የዋርዴር ዞን የጋሻሞ ወረዳ ነዋሪዎች  እንደገለጹት የድርቁ ተጽዕኖ እስኪቆም ድረስ መንግሥት የሚያደርገው  ድጋፍ ተጠናክሮ መቀጠል እንዳለበት አሳስበዋል  ።የጋሻሞ ወረዳ  ምክር ቤት አፈ ጉባኤ አቶ ሙርሲ መሐመድ በበኩላቸው የክልሉ መንግሥት ለድርቁ ተጎጂዎች  ፈጠን ምላሽ  እየሠጠ በመሆኑ  የሰው ህይወትን መታደግ መቻሉንና ድርቁ የተወሰኑ  እንስሳት መሞት በስተቀር በሰው ህይወት ላይ ያስከተለው የሞት አደጋ እንደሌለ አረጋግጠዋል ።እንደ አቶ ሙርሲ ገለጻ በጋሻሞ ወረዳ በየሳምንቱ 12 ቦቴ ውሃ እንደሚከፋፈልና ፣ የእንስሳት መኖም ከሌላ ቦታ በማምጣት እየተሠራጨ ይገኛል ።ለአንድ አባውራ በሳምንት ስምንት እሥር የእንስሳት  መኖ የሚከፋፈል ሲሆን  በማጋዘንም የመጠባባቂያ መኖ ተቀምጧል።በጋሻሞ ወረዳ  ለገመገዳ ቀበሌ ነዋሪዎች የሆኑት አቶ አህመድ ፋራህ እና ወይዘሮ ዛራ ሼህ አህመድ በሚያዚያ ወር የሚጠበቀው ዝናብ እስኪመጣ ድርቁ  በክልሉ ህዝብ ላይ ጉዳት እንዳያስከትል መንግሥት እየሠጠ ያለው ድጋፍ አጠናክሮ እንዲቀጥል ጠይቀዋል ።በተጨማሪም አቶ አህመድ ፋራህ እና ወይዘሮ ዛራ ሼህ የህጻናትና እናቶች አልሚ ምግብ እንዲሁም የእንስሳት መድሓኒት መታደል እንዳለበትም አስረድተዋል ።የሶማሌ ብሔራዊ ክልል መንግሥት በበኩሉ የተከሰተውን ድርቅ በመከላከል የሰውና እንስሳት ህይወትን ለመታደግ አስፈላጊውን ድጋፍ አጠናክሮ እንደሚቀጥል የገለጸ ሲሆን  ባለፉት 15 ቀናት ብቻ ከ11ሺ ኩንታል በላይ ሩዝና 50 ሺ እሥር ሣር ለድርቅ ተጎጂዎች ተከፋፍሏል ብሏል ።የክልሉ መንግሥት ውሃ ፣ ምግብ እና የእንስሳት መኖ መድሃኒት በተገቢው ፍጥነትና መጠን የማቅረብ  ሥራውን  የድርቁ ተጽዕኖ  እስኪያቆም ድርስ  በትኩረት እንደሚያከናወን   ተመልክቷል ።40 የህክምና አባላት ያሉት የህክምና ቡድንም በድርቅ በተጠቁ የክልሉ አካባቢዎች የህክምና አገልግሎት እየሠጡ መሆኑን  ዋልታ ኢንፎርሜሽን ማዕከል ዘግቧል ። 